Suid Afrikaanse Nuus Thread - Page 59 - Stormfront
Page 59 of 226 « First < 9 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 109 159 > Last »
05-09-2006, 04:08 AM #581
Rodrigues het gesê sy het oor radio van moord gehoor
KAAPSTAD. – “Ek het oor die radio daarvan gehoor. Ek ken die oorledene, want sy was my kêrel se kind.”
Me. Dina Rodrigues (24), vermeende baasbrein, het na bewering dié woorde aan ’n speurder gesê toe dié enkele ure na die wrede moord op baba Jordan-Leigh Norton in verband daarmee by haar werkplek in Milnerton opgedaag het.
Kapt. Esmerald Bailey, ondersoekbeampte, het gister hier in die hooggeregshof só getuig toe sy in detail beskryf het hoe sy die beskuldigdes in dié opspraakwekkende moordsaak aangekeer het.
Rodrigues ontken saam met mnre. Sipho Mfazwe (32), Zanethemba Gwada (18), Mongezi Bobotyane (24) en ’n 16-jarige seun skuld. Hulle het gister min emosie getoon, maar aandagtig in die beskuldigdebank na Bailey gesit en luister.
Volgens Bailey is sy op 15 Junie verlede jaar, die moorddag, na die toneel in Scoutweg, Lansdowne.
Met haar aankoms het sy verklarings by die ses maande oue babameisie se oom en huiswerker geneem wat tydens die voorval by die huis was.
Sy het hierdeur uitgevind vier mans het by die huis opgedaag onder die voorwendsel dat hulle ’n pakkie vir die kind se oupa wou aflewer, voordat hulle die kind vermoor het.
Sy het daarna ’n vragbrief van die afleweringsfirma Speed Freight gekry wat glo in die huis deur die verdagtes gelos is, en na die lyk in ’n dokter se spreekkamer in dieselfde straat gaan kyk.
’n Vingerafdrukdeskundige het die vragbrief en die pakkie wat afgelewer moes word, vir ontleding van die toneel verwyder.
Luidens die vragbrief is dit deur iemand in Vereeniging gestuur. Die naam en adres in Vereeniging bestaan nie. “Ek het ook uitgevind ’n vrou het die Norton-huis die vorige dag gebel om te sê ’n pakkie sal afgelewer word.”
Sy is van die toneel na Speed Freight, waar sy ingelig is geen pakkie van Vereeniging is in dié tydperk deur die firma in Lansdowne afgelewer nie.
Sy het intussen haar kollegas versoek om by Telkom uit te vind wie die vorige dag die moordhuis gebel het. Hulle het die nodige inligting en adresse aan Bailey verskaf.
“Een van die nommers was Dulce Lume (waar Rodrigues gewerk het) s’n. Werknemers van Speed Freight het my dadelik ingelig hulle doen sake met Dulce Lume.”
Bailey is daarna na Dulce Lume, waar sy Rodrigues gekry en haar oor die rede van haar besoek ingelig het. Rodrigues het toe vertel hoe sy van die moord gehoor het.
Volgens Bailey het sy gereël dat Rodrigues en mnr. Neil Wilson, die kind se biologiese pa en haar kêrel, haar by haar kantoor moes kom sien. Hulle het glo eers die volgende dag met Wilson se ouers opgedaag.
05-09-2006, 04:10 AM #582
Hy's vry (vir eers)
Vry - tot 31 Julie.
Mnr. Jacob Zuma, afgedankte adjunkpresident en ANC-onderleier, het gister die eerste hekkie oorgesteek in sy pad om volgende jaar tot ANC-president verkies te word toe hy as 'n vry man uit die Johannesburgse hooggeregshof gestap het.
Regter Willem van der Merwe het Zuma vrygespreek op 'n aanklag van verkragting - 'n uitspraak wat hom laat herrys het in die wedloop om Suid- Afrika se presidentskap in 2009.
Buitendien het Zuma se grootste ondersteuners, Cosatu en die SAKP, gisteraand hul ondersteuning vir hom herbevestig en gesê hulle staan nou vierkant agter hom in aanloop tot die korrupsieverhoor wat op 31 Julie in die Pietermaritzburgse hooggeregshof begin.
Mnr. Zwelinzima Vavi, sekretaris-generaal van Cosatu, het gesê hy is op 'n persoonlike vlak uiters verlig dat die saak afgehandel is, want dit het 'n hoë tol geëis. Vavi sê Cosatu staan nou vierkant agter Zuma: "Hy gaan baie makliker vrygespreek word in die korrupsieverhoor as in die verkragtingsaak. En dié keer gaan Cosatu mobiliseer: daar gaan nie honderde ondersteuners wees nie, maar duisende."
Van der Merwe het Zuma gister om 15:12 in hofsaal 4E van die Johannesburgse hooggeregshof vrygespreek, maar nie voordat die regter hom behoorlik uitgetrap het deur te sê Zuma se optrede was "onverskoonbaar" en nie dié van 'n man nie.
Met verwysing na die gedig If deur Rudyard Kipling het Van der Merwe Zuma in sy uitspraak sterk aangespreek oor sy besluit om met 'n vrou meer as die helfte jonger as hy seks te hê.
"As jy jou liggaam en seksuele drange kan beheer, dán is jy 'n man, my seun," het hy aan Zuma gesê.
"Dit is onverskoonbaar dat die beskuldigde seks gehad het met 'n mens wat baie jare jonger as hy is en die kind van 'n comrade is," het Van der Merwe gesê. Hy het ook gesê dit is wel só dat dit 'n mens se keuse is om seks sonder 'n kondoom te hê, maar dat dit onaanvaarbaar is van Zuma, wat 'n rolmodel vir duisende mense is, om dit te doen.
Onder Zuma se teenstanders in die ANC is gesê Van der Merwe se teregwysing aan die afgedankte adjunkpresident is 'n eggo van die groeiende sentiment in die regerende party dat Zuma nie geskik is om die volgende president te wees nie.
Terselfdertyd is toegegee dat Zuma se vryspraak sy kans kan verbeter om wel 'n mededinger te word in die wedloop om die presidentskap.
"Dit is duidelik dat 'n proses van krisisbestuur deur ANC- strukture nou nodig is, en dit moet begin by 'n duidelike uiteensetting van die proses waarvolgens die volgende president verkies sal word," het 'n senior ANC-ingeligte op voorwaarde van anonimiteit gesê.
Onder Zuma se ondersteuners is gister se beslissing as 'n reuseoorwinning bestempel wat sy "opmars na die Uniegebou" inlei.
Die politieke ontleder mnr. Aubrey Matshiqi meen die vraag of Zuma die volgende president kan word, hang af van of sy beeld werklik tot op grondvlak skade gely het. Volgens Matshiqi is dit te vroeg om 'n uitspraak hieroor te lewer.
"As daar werklik buite die denkende en middelklas tot op grondvlak skade aangerig is, is sy blus uit. En onthou: die korrupsieverhoor is nog op pad. Om nou al 'n finale oordeel te wil vel, sou egter dwaas wees, want daar is te veel veranderlikes."
Prof. Marinus Wiechers, oudhoogleraar in die regte aan Unisa, het Van der Merwe se uitspraak as "onbesproke" bestempel.
"Zuma het dalk die geveg gewen, maar hy het die oorlog verloor. Sy morele en etiese status is vir ewig aangetas."
05-10-2006, 04:17 AM #583
Rowers wys man hoe sy vrou sterf
Sy het haar asem skerp ingetrek om te gil. Toe het die vriendin met wie mev. Cathy van der Merwe op die telefoon gepraat het, dadelik geweet daar is groot fout by die Van der Merwes se huis in Eldoraigne, Centurion.
'n Gewapende man het oomblikke later die telefoon uit mev. Van der Merwe (53) se hand geneem en haar met 'n enkele skoot geskiet. Hulle het daarna boonop haar man, Gus, na die vertrek gebring waar sy vrou bloeiend gelê het.
"Dit was net wreedaardigheid van hulle om hom te gaan wys hoe dit lyk. Toe sy haar asem intrek, het hulle haar summier geskiet. Hulle was wreed soos diere," het mnr. Jan van Aswegen, 'n familievriend, gesê.
Van Aswegen se vrou, Dalene, was Sondag omstreeks 19:00 besig om op die telefoon met mev. Van der Merwe te praat toe vyf gewapende mans die huis ingekom het. Mnr. Van der Merwe se 77-jarige ma, Chrissie, is uit haar bed geruk en sy en haar seun is saam aangehou. Een van die vyf mans het die huis deurgesoek en op mev. Van der Merwe afgekom waar sy niksvermoedend op die telefoon gepraat het.
"Daar was 'n geraas oor die foon en my vrou het bly roep om te hoor wat aangaan. Sy het gehoor hoe Gus sê 'sorry, sorry, sorry'. Toe het ons soontoe gejaag," het Van Aswegen vertel.
Die rowers het mev. Van der Merwe vermoedelik kort daarna in die kop geskiet en mnr. Van der Merwe daarna na dieselfde vertrek gebring waar sy vrou sterwend gelê het. Hy is aangerand toe hy een van die rowers probeer aanval het.
Die Van der Merwes se voorhek was gesluit, maar hul vriende kon beweging in die huis sien en het oor die muur geklouter om in te kom. Die vyf aanvallers het by 'n sydeur uitgevlug. "Ons is by die kantoor in waar Cathy geskiet is. Ons kon nog 'n pols voel, maar ek het besef sy lê sterwend," het Van Aswegen gesê.
Mnr. Van der Merwe het ná die voorval gesê hy het nog nooit tevore soveel haat gesien soos in die oë van hul aanvallers nie . Hy is verpletter deur sy vrou se dood.
Die rowers het gevlug met selfone, 'n skootrekenaar, mnr. Van der Merwe se pistool en die egpaar se beursies. Hulle is nog soek.
Mev. Van der Merwe se verassingsdiens word môre om 11:00 by die Lewende Woord-gemeente in Centurion gehou.
05-10-2006, 04:20 AM #584
'Ek kom g'n terug,' laat weet adv. Dirk uit Rusland
Adv. Dirk Prinsloo is só "oortuig dat hy nie 'n billike verhoor" gaan kry nie dat hy na Rusland gevlug het.
Sy regsverteenwoordiger, adv. Pieter Moolman, het gister in die Pretoriase hooggeregshof gesê hy het Sondagaand 'n oproep van Prinsloo ontvang waarin Prinsloo hom meegedeel het dat hy nie na Suid-Afrika gaan terugkeer nie. Moolman het buite die hof gesê dat Prinsloo aan hom gesê het hy wil nie "verder uitgemergel" word deur 'n "onregverdige verhoor" nie.
Hoewel Prinsloo se paspoortnommer toon dat hy Rusland ingegaan en nog nie weer dié land verlaat het nie, het Beeld verneem dat die polisie plaaslik ook na hom soek. 'n Lasbrief vir Prinsloo se in hegtenisneming is gister in die Pretoriase hooggeregshof uitgereik.
Prinsloo moes gister saam met sy medebeskuldigde, adv. Cèzanne Visser, in die Pretoriase hooggeregshof verskyn op 16 aanklagte van onder meer onsedelike aanranding, verkragting en die maak en besit van kinderpornografie. Hulle het albei skuld op die aanklagte ontken.
Adv. André Fourie, staatsadvokaat, het gesê die staat het reeds drie aansoeke in die Pretoriase hooggeregshof gebring waarin hulle gevra het dat Prinsloo se borgtogvoorwaardes verander moet word sodat hy sy paspoort aan hulle moet oorhandig. Die laaste aansoek was in November verlede jaar.
Die staat het agtergekom dat Prinsloo hom laat sekwes treer het en geen vaste bates in die land het nie. Regter Chris Botha het egter gelas dat Prinsloo toe reeds 'n paar keer die land verlaat en wel teruggekom het en dat hy die voordeel van die twyfel moet kry.
Prinsloo het verlede jaar twee keer na Rusland gereis om werkmoontlikhede te ondersoek. Die moontlikheid het glo bestaan dat hy 'n verspreider van gesondheidsprodukte in Rusland kan word.
Fourie het gesê die staat sal alles in sy vermoë doen om Prinsloo op te spoor. Volgens hom het Suid-Afrika 'n internasionale uitleweringsooreenkoms met Rusland, maar moet daar eers amptelik vasgestel word waar Prinsloo hom bevind voordat dié land betrek kan word.
Prinsloo het vroeër in 'n verklaring voor die hof gesê hy het geen planne om nie sy verhoor tot op die einde by te woon nie, omdat dit dan algemeen aanvaar sal word dat hy skuldig is.
Visser het gister gesê sy is vuisvoos en wil hê die saak moet afgehandel word. Sy wou nie kommentaar lewer oor Prinsloo se optrede nie.
Die saak is vir twee weke uitgestel. Fourie het gesê die verhoor mag dalk in Prinsloo se afwesigheid voortgaan.
Prinsloo het teen druktyd nie op 'n e-pos van Beeld reageer nie. 'n Oproep na sy selfoon het na 'n boodskap in Russies gelei wat later in Engels gesê het die persoon is nie bereikbaar nie.
05-10-2006, 04:24 AM #585
Adv. Dirk Prinsloo vlug na Rusland
PRETORIA. – Adv. Dirk Prinsloo, wat saam met sy vorige geliefde, adv. Cézanne Visser, teregstaan op aanklagte van onder meer verkragting en die maak van kinderpornografie, het Rusland toe gevlug.
Volgens sy regsverteenwoordiger, adv. Pieter Moolman, het Prinsloo hom Sondagaand gebel en meegedeel dat hy nie na Suid-Afrika sal terugkeer nie.
Moolman het gister buite die Pretoriase hooggeregshof gesê Prinsloo sê hy wil nie “verder uitgemergel” word deur ’n “onregverdige verhoor” nie.
Hoewel Prinsloo se paspoortnommer toon dat hy Rusland ingegaan en nog nie dié land verlaat het nie, het Die Burger verneem dat die polisie plaaslik ook na hom soek. ’n Lasbrief vir sy inhegtenisneming is gister in die Pretoriase hooggeregshof uitgereik.
Prinsloo moes gister saam met Visser in die hooggeregshof verskyn het op 16 aanklagte van onder meer onsedelike aanranding, verkragting en die maak en besit van kinderpornografie. Hulle het al twee skuld op die aanklagte ontken.
Adv. André Fourie, staatsadvokaat, het gesê die staat het reeds drie aansoeke gebring waarin gevra word dat Prinsloo se borgtogvoorwaardes verander word sodat hy sy paspoort aan hulle moet oorhandig. Die laaste aansoek was in November verlede jaar.
Die staat het agtergekom dat Prinsloo homself laat sekwestreer het en geen vaste bates in die land het nie. Regter Chris Botha het gelas dat Prinsloo toe reeds ’n paar keer die land verlaat en wel teruggekom het en dat hy die voordeel van die twyfel moet kry.
Prinsloo het verlede jaar twee keer na Rusland gereis om werkmoontlikhede te ondersoek. Die moontlikheid het glo bestaan dat hy ’n verspreider van gesondheidsprodukte in Rusland kan word.
Fourie het gesê die staat sal al die moontlike doen om Prinsloo op te spoor. Volgens hom het Suid-Afrika ’n internasionale uitleweringsooreenkoms met Rusland, maar dit moet eers amptelik vasgestel word waar Prinsloo hom bevind voordat dié land betrek kan word.
Prinsloo het vroeër in ’n verklaring voor die hof gesê hy beplan nie om nie sy verhoor tot die einde by te woon nie, omdat dit dan algemeen aanvaar sal word dat hy skuldig is.
Voordat hy verdwyn het, het hy beplan om ’n aansoek te bring waarin hy vra dat regter Essop Patel hom aan die saak onttrek. Hy het reeds regsverteenwoordigers aangestel om dié aansoek te behartig.
Prinsloo het ook verskeie ander aansoeke om uitstel gebring.
Visser het gister gesê sy het “emosionele bloukolle” en wil hê dat die verhoor afgehandel word. Sy wou nie kommentaar lewer oor Prinsloo se optrede nie.
Die saak is vir twee weke uitgestel.
Fourie het gesê die verhoor kan dalk in Prinsloo se afwesigheid voortgaan.
Prinsloo het teen gisteraand nie op e-pos van Die Burger gereageer nie.
’n Oproep na sy selfoon het na ’n boodskap in Russies gelei, wat later in Engels gesê het die persoon is nie bereikbaar nie.
05-11-2006, 02:43 AM #586
Russe sal Dirk gryp as visum verval
PRETORIA. – Die Russiese polisie sal heel waarskynlik op adv. Dirk Prinsloo se spoor wees as hy langer in Rusland aangebly het as waarvoor sy visum geldig was.
’n Beampte by die Russiese ambassade in Pretoria het gister gesê visums vir dié land word slegs toegestaan as ’n reisplan saam met die visumaansoek ingedien word. Die visum word slegs vir die tydperk van die reisplan goedgekeur.
Hy mag egter nie sê of Prinsloo se visum vir Rusland wél al verval het nie.
Prinsloo moes Dinsdag vir sy verhoor in die Pretoriase hooggeregshof verskyn het. Hy staan saam met sy voormalige verloofde, adv. Cézanne Visser, tereg op 16 aanklagte van onder meer verkragting, onsedelike aanranding en die besit en vervaardiging van pornografie.
Al twee het vroeër skuld op dié aanklagte ontken.
Die Burger het verneem dat Prinsloo vroeër vanjaar om twee Russiese visums aansoek gedoen het. Die een was van April tot 9 Mei en die ander van 9 Mei tot ’n datum in Junie. Die eerste visum het glo vroeër verval toe hy in April vir die verhoor teruggekeer het.
Prinsloo het op sy visumaansoek vakansie, sake en toerisme as die redes vir sy besoek aan Rusland aangedui. Hy is glo deur iemand in Rusland na dié land genooi.
Regter Essop Patel het Dinsdag ’n lasbrief vir Prinsloo se inhegtenisneming uitgereik nadat hy nie by die hof opgedaag het nie. Prinsloo het mnr. Pieter Moolman, sy regsverteenwoordiger, glo uit Rusland gebel en gesê hy kom nie terug nie.
Enigiemand wat weet waar Prinsloo hom bevind, kan insp. Sunette Coetzee by 082 464 4264 bel.
05-12-2006, 04:03 AM #587
Tiener neem eie selfmoord af
Vriende en familielede het gister geskok by die ouerhuis van 'n 15-jarige meisie in Emmarentia in Johannesburg opgedaag nadat sy haar eergister opgehang het - en dit verfilm het.
Die meisie het haar eergistermiddag laat met 'n hond se leiband aan 'n veiligheidshek opgehang terwyl haar ma in die huis was.
Die polisie het 'n digitale kamera op die toneel gekry en dit is in hul besit.
Volgens supt. Chris Wilken, polisiewoordvoerder, kyk die meisie se kamer op die huis se tuin uit.
"Die veiligheidshek waaraan sy haarself opgehang het, is voor 'n glydeur wat na die tuin toe uitloop," het Wilken gister gesê.
Die meisie het na bewering vir haar ma gesê sy gaan in haar kamer op die bed lê. Haar pa was in dié tyd by 'n kafee in die omgewing.
By sy terugkeer het hy en sy vrou op hul dogter se lyk in haar kamer afgekom. Die gesin was gister te geskok en getraumatiseer om oor die voorval te praat.
Dr. Pixie du Toit, 'n forensiese kriminoloog van Pretoria wat tienerselfmoorde navors, sê dit is die eerste keer dat sy hoor van 'n tiener wat selfmoord pleeg en die daad verfilm.
" Dit kan moontlik verband hou met nuwe tegnologie - om in plaas van 'n brief 'n kamera te gebruik om 'n boodskap deur te gee.
"Selfmoord het 'n aansteeklike element en dié geval maak my bekommerd dat daar nog sulke voorvalle kan plaasvind.
"Die voorval is veral ongewoon omdat die verfilming van die selfmoord 'n element van geweld het wat nie gewoonlik voorkom by tienermeisies wat selfmoord pleeg nie."
Du Toit sê selfmoorde word oor 'n lang tydperk beplan en het nie net een oorsaak nie.
Die SA Depressie-en-angsgroep se tolvrye selfmoordlyn- nommer is: 0800 567 567.
05-12-2006, 04:05 AM #588
'Useless' Manto moet 'hele Grondwet in mond stop'
Kaapstad. - Dr. Manto Tshabalala-Msimang, minister van gesondheid, het gister mnr. Jacob Zuma van alle blaam onthef vir enige verwarring wat sy omstrede stellings en gedrag rakende MIV/vigs - wat tydens sy verkragtingsverhoor bekend gemaak is - kon veroorsaak het.
Tshabalala-Msimang het tydens 'n media-inligtingsessie oor maatskaplike kwessies die skuld (''vir groot verwarring'') vierkant op die media gepak en was nie bereid om in die openbaar standpunt in te neem teen Zuma se uitlatings nie.
Oor of Zuma se stellings en gedrag die regering se teen-vigsboodskap ondermyn het, het Tshabalala-Msimang die volgende gesê: ''Ek is reeds op rekord dat ek glo die sektor wat groot verwarring gesaai het, is die media. Ek hou by dié standpunt.
"Die media weet goed wat die regering se vigsbeleid is. As Zuma dit of dat gesê het, sou ek verwag het dat die media eerder die regering se teen-vigsboodskap moet verkondig. Dat julle dit nie gedoen het nie, vind ek uiters betreurenswaardig,'' het sy bygevoeg.
Mnr. Thami Mseleku, direkteur-generaal van gesondheid, het kort daarna ook sy stem dik gemaak. Met verwysing na Zuma se skok-onthulling dat hy gestort het om sy blootstelling aan MIV te verklein, het Mseleku gesê dis die media wat van dié stelling 'n groot ''ding'' gemaak het.
''Of dié stelling die regering se vigsbeleid ondermyn het, sal bepaal word deur hoe die media daaroor berig. In plaas daarvan dat die media die stelling herhaal het, moes hy eerder op die regering se beleid en vigsplan gefokus het.''
Me. Patricia de Lille, OD-leier, het met ongeloof op die minister se standpunt gereageer. ''Die media het nie daai woorde in Jacob Zuma se mond geplaas nie. Hy het vir homself gepraat. Nee kyk, die tyd het gekom dat ons vir die minister moet sê: 'Minister, lees asseblief eers die Grondwet.' En as sy klaar gelees het, moet sy sommer die hele Grondwet in haar mond stop om haar stil te maak.
''Sy kan mos nie die media blameer vir iets wat Zuma gesê het nie. Ag nee man, sy is sommer useless.''
Me. Dianne Kohler Barnard, DA-gesondheidswoordvoerder, was ook nie in haar skik met die minister se uitlatings nie.
''As die minister regtig in haar wildste drome gedink het die media gaan so 'n stelling (oor die stort) bloot ignoreer, lewe sy mos op 'n ander planeet. Dit is duidelik dat sy wil hê die pers moet in die voetspore van die SAUK volg wat die afgelope tyd niks anders geword het nie as die mondstuk van die ANC.
''Dit sal werklik 'n tragiese dag in die land se geskiedenis wees,'' sê sy.
05-12-2006, 04:12 AM #589
Dirk Prinsloo is dalk met nuwe identiteit in China
PRETORIA. – Die polisie ondersoek gerugte dat adv. Dirk Prinsloo hom in China bevind en nie in Rusland soos aanvanklik vermoed is nie.
Adv. André Fourie, die staatsaanklaer in die saak, het gister gesê die polisie volg alle inligting op wat hulle kry, onder meer dat hy moontlik reeds ’n ander identiteit aangeneem het. “In dié stadium is dit alles egter nog net gerugte,” het hy gesê.
Volgens Fourie is foto’s van Prinsloo reeds aan Interpol verskaf. Prinsloo word nou deur die 184 lidlande van Interpol as ’n voortvlugtende beskou.
Supt. Ronnie Naidoo, nasionale polisiewoordvoerder, het gesê Prinsloo se saak word soos enige ander hanteer. ’n Lasbrief vir Prinsloo se inhegtenisneming is vroeër die week in die Pretoriase hooggeregshof uitgereik toe hy nie by die hof opgedaag het vir die verhoor teen hom nie.
Hy staan tereg op 16 aanklagte van onder meer verkragting, onsedelike aanranding en die besit en vervaardiging van pornografie.
Sy voormalige verloofde, adv. Cézanne Visser, word saam met hom aangekla. Sy staan egter net op 15 aanklagte tereg, aangesien die aanklag van verkragting nie op haar van toepassing is nie.
Die verhoor is reeds geruime tyd aan die gang en meeste van die klaers het reeds getuig.
05-12-2006, 04:14 AM #590
Vliegtuig land op N3; man uit voertuig bevry
BETHLEHEM. – ’n Vlug van wonderwerke. Dit is hoe noodwerkers die reddingstog beskryf waarin ’n 49-jarige vragmotorbestuurder ná drie uur in ’n vragmotorkajuit net ’n pols gebreek én die N3 waarskynlik die eerste keer nog vir die landing van ’n vastevlerkvliegtuig gesluit is.
“Daar staan lucky op sy voorkop geskryf,” sê die vlieënier van Aerocare-ambulanslugdiens, mnr. Stanley Schimper.
Hy het gister omstreeks 20:10 met mnr. Solomon Molantwa (49) op die lughawe op Bethlehem geland.
Molantwa, werknemer van ENCE-transport, het gister omstreeks 15:30 op die besige N3 tussen Warden en Villiers beheer oor die vragmotor verloor.
Hy was vermoedelik met ’n vrag lemoene van Durban na Johannesburg op pad.
Dit is nie duidelik waarom hy beheer oor die voertuig verloor het nie.
Die vragmotor het gerol en op sy dak in ’n sloot langs die pad tot stilstand gekom, sê Schimper.
Hoewel Molantwa die hele tyd met hulle gepraat het, het hulle gedink hy is baie ernstig beseer.
“Al het die vragmotor op sy arm gelê het hy net sy linkerpols gebreek.”
Schimper sê hy het moontlik ook rug- en nekbeserings opgedoen.
’n Woordvoerder van Aerocare, mnr. Crause Steyl, sê dit gebeur nie sommer dat die nooddienste ’n pad so besig soos die N3 toemaak sodat ’n vastevlerkvliegtuig kan land nie.
“Toe hulle sien hulle sal hom nie voor donker bevry nie, het hulle ons dadelik gebel sodat ons voor skemer kon land.”
Ná sowat drie uur se harde werk is Molantwa uit die vragmotorkajuit bevry.